Põhja-Pärnumaal, 19. jaanuaril 2025

**MTÜ Looduse ja Inimeste Eest**

**täiendav arvamus ja ettepanekud**

**„PÕHJA-PÄRNUMAA VALLA TUULEPARKIDE ERIPLANEERINGU ASUKOHA EELVALIK JA KESKKONNAMÕJU STRATEEGILISE HINDAMISE I ETAPI ARUANNE (redaktsioon: november 2024)“**

**kohta**

MTÜ Looduse ja Inimeste Eest („MTÜ“) leiab, et Põhja-Pärnumaa valla tuuleparkide eriplaneeringu keskkonnamõju strateegilise hindamise I etapi aruandes („KSH aruanne“) viidatud uuringud ja modelleeringud, mis käsitlevad müra, sh infraheli, on ebaadekvaatsed.

MTÜ on tellinud teadusliku eksperthinnangu (lisatud käesolevale täiendavale arvamusele), mis seab kahtluse alla KSH aruandes refereeritud teadusuuringute – näiteks, Maijala (2020) ja Marshalli (2023) uuringud – sobivuse tuuleelektrigeneraatorist („tuugen“) lähtuva müra tervisemõjude hindamiseks.

Samuti seab IARO eksperthinnang kahtluse alla müra, sh inframüra mõõtmise metoodika sobivuse tuugenist lähtuva müra adekvaatseks mõõtmiseks.

Sellest tulenevalt leiab MTÜ, et KSH aruandes aluseks võetud teadusuuringud ei ole piisavad tuvastamaks, et infraheli on ohutu inimestele ja loomadele.

MTÜ Looduse ja Inimeste Eest teeb ettepaneku **peatada Põhja-Pärnumaa valla tuuleparkide eriplaneering, kuni on veenvalt ja teaduspõhiselt tuvastatud, et tuuleparkidest tulenev infraheli on inimesele ja loodusele täiesti ohutu, seda ka pikaajalise kokkupuute ehk tuulepargi mõjualas elamise korral**, ning järgida IARO soovitusi (IARO eksperthinnangu punktid 125–139).

**Märkus:**

**MTÜ Looduse ja Inimeste Eest tellitud IARO eksperthinnang koos selle lisadega A ja B on MTÜ Looduse ja Inimeste Eest intellektuaalomand. Seda tohib levitada ainult koos viitega mittetulundusühingule Looduse ja Inimeste Eest.**

Lugupidamisega,

Urmas Maranik

MTÜ Looduse ja Inimeste Eest

/allkirjastatud digitaalselt/